Deg yimebdi-a , yules-d unallas amek i d-tuwi tarbaɛt n Salem abrid seg wakal n AtYeǧǧer, ɛeddan i uzaɣar, bdan ttalin tiwririn wa deffir wa, akken ad mlilen at-tlisa ad d-awin amur-nsen n leslaḥ . Tuget deg-sen ɛyan si teɛkemt i bubben d ubrid ɣezzifen. Ula d tuggdi tezdeɣ ulawen-sen, ɣef waya i teddun deg yiḍ , ddaw uɣemɣum i ten-yedlen ɣef tiṭ n yimezdaɣ, acku yiwen ur ilaq ad ten-iwali ama d aḥbib ama d acengu, amzun teddun ddaw leɛnaya-s. Maca tikkelt-a ttwazenzen.